**Հավելված նախագիծ**

**Կապան համայնքի ավագանու**

**2025 թվականի մայիսի 16-ի**

**N 59-Ա որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶԻ ԿԱՊԱՆ ՀԱՄԱՅՆՔԻ ՄԱՍՀԱՆՈՒՄՆԵՐԻ ԾԱԽՍՄԱՆ 2025 ԹՎԱԿԱՆԻ ԾՐԱԳԻՐ**

|  |  |
| --- | --- |
|  **Ծրագրի անվանումը** | **Կապան համայնքի կարիքների սպասարկման համար մեքենամեխանիզմների տեխնոպարկի հիմնում** |
| **Մարզ** | Սյունիքի մարզ |
| **Համայնքը /բնակավայրը** | Կապան համայնք |
| **Համայնքի /բնակավայրի բնակչությունը** | Կապան համայնք՝ 44 887 մարդ |
| **Սահմանամերձ համայնք/բնակավայր** | Համաձայն ՀՀ կառավարության 1998 թվականի նոյեմբերի 17-ի «ՀՀ սահմանամերձ համայնքների ցանկը հաստատելու մասին» N 713 որոշման թիվ 1 հավելվածով հաստատված ցանկի` Կապան քաղաքը և գյուղերի մեծ մասը հանդիսանում են սահմանամերձ: |
| **Ծրագրի ընդհանուր նկարագրությունը և դրա իրականացման անհրաժեշտությունը** | Կապան համայնքը, ներառելով 1 քաղաքային (Կապան) և 38 գյուղական բնակավայրեր, հանդիսանում է Հայաստանի Հանրապետության ամենաշատ բնակավայրեր ունեցող համայնքը։ Հատկանշական է, որ համայնքի 39 բնակավայրերից 11-ը հանդիսանում են «Կապանի լեռնահարստացման կոմբինատ» ՓԲԸ և «Զանգեզուրի պղնձամոլիբդենային կոմբինատ» ՓԲԸ ռոյալթի վճարող կազմակերպությունների ազդեցության գոտում գտնվող բնակավայրեր։Համայնքում առկա համայնքային սեփականություն հանդիսացող` սպասարկող, գյուղատնտեսական և կոմունալ նշանակության մեքենամեխանիզմների ընդհանուր թիվը հասնում է 66-ի, որից գյուղատնտեսական՝ 25 տեխնիկա, կցորդիչներ և այլ սարքավորումներ, 14 այլ տրանսպորտային միջոցներ և 27 կոմունալ տեխնիկա։ Այդ մեքենամեխանիզմների մի մասը հաշվառված է Կապանի համայնքապետարանի հաշվեկշռում, իսկ մյուս մասը՝ համայնքապատկան «Կապանի կոմունալ ծառայություն» համայնքային ոչ առևտրային կազմակերպության հաշվեկշռում։Ավելին, Կապան համայնքը նախաձեռնել է 6 ավտոբուսի և 9 միկրոավտոբուսի ձեռքբերման գործընթաց՝ Կապան քաղաքի հանրային տրանսպորտի գործունեությունը կազմակերպելու նպատակով։ Այս համատեքստում, ավտոպարկի առկայությունը դառնում է անխուսափելի անհրաժեշտություն։ Ներկա պահին Կապան քաղաքի հանրային տրասպորտի աշխատանքը կազմակերպվում է 2 ընկերությունների (օպերատորների) միջոցով, որոնք շահագործում են 10 և ավելի տարվա ավտոբուսներ և միկրոավտոբուսներ, ինչն առաջացնում է բնակիչների արդարացի դժգոհությունները։ Տրանսպորտային միջոցների ոչ սարքին լինելու պատճառով օպերատորները հաճախ ի վիճակի չեն լինում սահմանված ժամերով իրականացնել երթուղիների սպասարկումը։ Գործող օրենսդրության համաձայն, հանրային տրանսպորտի աշխատանքը պետք է կազմակերպվի մինչև 10 տարվա տրանսպորտային միջոցներով, սակայն Կապան քաղաքը սպասարկող օպերատորներից ոչ մեկն ի վիճակի չէ թարմացնել ավտոպարկը և ձեռքբերել սահմանված քանակի տրանսպորտային միջոցներ։ Համայնքը բազմաթիվ անգամ հայտարարել է մրցույթներ՝ հանրային տրասպորտի աշխատանքը կազմակերպելու նպատակով և դիմող չի եղել։ Սա է եղել պատճառը, որ համայնքը ձեռնարկել է ավտոբուսների և միկրոավտոբուսների ձեռքբերման գործըթնաց։ Ձեռքբերվող ավտոբուսները սպասարկելու են թիվ 6 երթուղին /4 ավտոբուս/ և թիվ 8 երթուղին /1 ավտոբուս/, ևս մեկ ավտոբուս լինելու է պահեստային, իսկ միկրովատոբուսները սպասարկելու են թիվ 1, թիվ 2, թիվ 3, թիվ 9, թիվ 10, թիվ 15 երթուղիները՝ 1-ական միկրոավտոբուսով և թիվ 5 երթուղին 2 միկրոավտոբուսով, ևս 1 միկրոավտոբուսը կլինի պահեստային։ Այս պահին տոմսի արժեքը 100 դրամ է, նախատեսվում է պահպանել 100 դրամ սակագինը։ Համայնքն այս գործունեությունից ակնկալում է շահույթ։ Ավտոբուսների գնման համար պայմանագիր է կնքվել մրցույթում հաղթող՝ <<Սաննի Մոթորս» ՍՊԸ-ի հետ, իսկ միկրոավտոբուսների ձեռքբերման համար մրցույթը կայացել է, պայմանագրի կնքման փուլում է։ Ե՛վ ավտոբուսների, և՛ միկրոավտոբուսների ձեռքբերումը իրականացվում է համայնքի բյուջեի միջոցների հաշվին։ Հանրային տրանսպորտի արդյունավետ գործունեության կազմակերպման համար տեխնոպարկի/ավտոպարկի առկայությունը հանդիսանում է օրենսդրական պահանջ։ Հանրային տրանսպորտի աշխատանքն ապահովելու նպատակով նախատեսվում է ստեղծել համայնքապատկան ընկերություն՝ նախնական 33 աշխատատեղով, որը նախատեսվում է տեղակայել տեխնոպարկի վարչական շենքում։ Ցավոք, Կապանի համայնքապետարանը և նրա ենթակա կազմակերպությունները, մասնավորապես «Կապան համայնքի կոմունալ ծառայություն» ՀՈԱԿ-ը, չունեն մեքենամեխանիզմների համար նախատեսված սեփական կենտրոնացված տեխնոպարկ։ Այս հանգամանքով պայմանավորված՝ ավելի քան 30 տարի շարունակ վարձակալվում են համապատասխան տարածքներ, որոնց դիմաց վճարվում են զգալի գումարներ։ 2025 թվականի ապրիլի 1-ի դրությամբ վարձակալության ամսական վճարը կազմում է 400 000 ՀՀ դրամ, ինչը համայնքային բյուջեի համար տարեկան կտրվածքով կազմում է 4 800 000 ՀՀ դրամ: Անհրաժեշտ է ընդգծել նաև, որ վարձակալվող տարածքը գտնվում է անբավարար վիճակում, մասնավորապես տանիքը ենթակա է վերանորոգման, ինչի պատճառով չի ապահովվում մեքենամեխանիզմների պատշաճ պահպանումը։ Բացի այդ, վարձակալված տարածքը չափազանց փոքր է, այդտեղ կայանված են կոմունալ մեքենաների 1/3-ը, իսկ մեքենաների մյուս մասը կայանված են տարբեր ոչ համայնքային կազմակերպությունների /այլ անձանց սեփականություն հանդիսացող/ տարածքներում, որը խոչընդոտում է դրանց արդյունավետ կառավարման գործընթացը և դժվարեցնում տեխնիկայի սպասարկման անձնակազմի աշխատանքը։ Ներկայումս համայնքում բացակայում է այնպիսի տարածք, որը կհամապատասխանի առկա մեքենամեխանիզմների ամբողջական պահպանման և սպասարկման պահանջարկին։ Հարկ ենք համարում նշել, որ համայնքը երբեք չի ունեցել համայնքային/քաղաքային տեխնոպարկ։ Վերոնշյալ խնդիրներին լուծում տալու նպատակով առաջարկվում է Կապան համայնքի կարիքների սպասարկման համար կառուցել համայնքային սեփականություն հանդիսացող մեքենամեխանիզմների տեխնոպարկ։Նախագծանախահաշվային փաստաթղթերը ներկայումս գտնվում են փորձաքննության փուլում և աշխատանքների նախնական արժեքը կազմում է 796 838,37 հազար ՀՀ դրամ, որից 522 555,9 հազար ՀՀ դրամը կֆինանսավորվի մասհանումներից տրամադրվող գումարներով։ Կապանի համայնքապետարանը երաշխավորում է մնացած 274 282,47 հազար ՀՀ դրամի (կամ փորձաքննության արդյունքում փոփոխված արժեքի) ֆինանսավորումը՝ համայնքի բյուջեի միջոցների հաշվին։ Կցվում է ֆինանսական գնահատականների աղյուսակը։ Հարկ ենք համարում նշել, որ 274 282,47 հազար դրամը կտրամադրվի Կապան համայնքի բյուջեի պահուստային ֆոնդից՝ շինարարական աշխատանքների համար մրցույթ հայտարարելուց առաջ համապատասխան փոփոխություն կատարելով համայնքի բյուջեում։ Տվյալ ծրագիրը ներառված է համայնքի 2022-2026 թվականների հնգամյա զարգացման ծրագրում, որը հաստատման ընթացքում անցել է հանրային քննարկում։ Կապան համայնքի ավագանու 2025 թվականի մարտի 17-ի N 27-Ա որոշմամբ փոփոխություն է կատարվել համայնքի 2022-2026 թվականների հնգամյա զարգացման ծրագրում, համաձայն որի տեխնոպարկի կառուցման համար նախատեսվել է 522 555 900 ՀՀ դրամ։ Ծրագիրը ներառված է նաև Կապան համայնքի 2025 թվականի տարեկան աշխատանքային պլանում՝ 522 555 900 ՀՀ դրամի չափով (հաստատված Կապան համայնքի ավագանու 11/02/2025թ. N 9-Ա որոշմամբ)։ Կանխատեսվել է 522 555 900 ՀՀ դրամ, քանի որ 2025 թվականի փետրվար-մարտ ամիսներին նախագծանախահաշվային փաստաթղթերը դեռևս առկա չէին, սակայն գնահատելով աշխատանքների ծավալները պարզ էր, որ մասհանումների ամբողջ գումարը ուղղվելու է այդ աշխատանքներին։ Ծրագրի հաջող իրականացման արդյունքում կլուծվի համայնքի կարևորագույն խնդիրներից մեկը, ինչը կապահովի համայնքային սեփականություն հանդիսացող մեքենամեխանիզմների պատշաճ կառավարումը, պահպանումն ու արդյունավետ շահագործումը, ինչպես նաև հնարավոր կդարձնի հանրային տրանսպորտի աշխատանքի կազմակերպումը։ Ծրագրի իրականացման արդյունքում ստեղծված տեխնոպարկը հանդիսանալու է համայնքային սեփականություն և անհատույց օգտագործման է տրամադրվելու համայնքային ոչ առևտրային կազմակերպություններից մեկին։ Տեխնոպարկի շահագործման և պահպանման ծախսերը կիրականացվի համայնքի բյուջեի միջոցների հաշվին։ Նախնական հաշվարկներով տեխնոպարկի շահագործումը համայնքի համար լրացուցիչ ֆինանսական բեռ չի լինի, քանի որ Կապանի կոմունալ ծառայությունը վարձակալվող տարածքում շահագործման ծախս արդեն իսկ իրականացնում է, սակայն այդ տարածքում առկա չեն խառատի, եռակցման, էլեկտրիկի, անվադողերի մոնտաժման և այլ արհեստանոցներ, և այդ ծառայությունները ձեռք են բերվում վճարովի ծառայությունների միջոցով։ Նոր կառուցվում տեխնոպարկում առկա կլինեն այդ բոլոր ծառայությունների հնարավորությունները։ Եթե ամեն դեպքում առաջանա լրացուցիչ ծախս իրականացնելու անհրաժեշտություն, համայնքի ֆինանսական միջոցներն ամբողջությամբ բավարարում են այդ ծախսերը հոգալու համար։ Տեխնոպարկի ստեղծման արդյունքում համայնքը կունենա տնտեսում գույքի վարձակալության, ընթացիկ և կապիտալ նորոգման հոդվածներով։ Տեխնոպարկի ստեղծման արդյունքում կբարելավվեն նաև անձնակազմի պայմանները՝ ճաշարան, լոգարան, սանհանգույց, համապատասխան ջեռուցման և հովացման համակարգեր թե ձմեռային, թե ամառային սեզոններին, ինչն ամբողջությամբ բացակայում է վարձակլաված տարածքում։ Տեխնոպարկում առկա են լինելու նաև հակահրդեհային անվտանգության, տեսադիտարկման և տեսահսկման համակարգերը և քաղաքացիական պաշտպանության պաշտպանական շինությունը, որոնց հնարավորությունները բացակայում են վարձակալված տարածքում, բայց անչափ կարևոր են աշխատակիցների անվտանգության տեսանկյունից։ Տեխնոպարկը նախատեսվում է կառուցել Կապան քաղաքի Գործարանային փողոցում՝ համայնքային սեփականություն հանդիսացող տարածքում։ Ընդհանուր կառուցապատման մակերեսը նախագծված է 2327 քմ, որտեղ ներառված են բոլոր շենք-շինությունները։ Գնահատելով համայնքային մեքենամեխանիզմների քանակը, տեխնոպարկը չի նախատեսվում տրամադրել վարձակալությամբ՝ ազատ տարածքի բացակայությամբ պայմանավորված։  Հարկ ենք համարում նշել, որ Կապան համայնքի ավագանու 2024 թվականի դեկտեմբերի 27-ի N 185-Ն որոշման հավելված 4-ով հաստատվել են համայնքային ենթակայության կազմակերպությունների կողմից բնակչությանը մատուցող ծառայությունների դիմաց փոխհատուցման վճարները, համաձայն որի <<Կապանի կոմունալ ծառայություն>> ՀՈԱԿ-ի ծառայություններից օգտվելու՝ գյուղատնտեսական և այլ աշխատանքների համար սահմանվել են փոխհատուցման վճարներ, որը մուտքագրվում է համայնքի բյուջե։ Տեխնոպարկի առկայության դեպքում տեխնիկաների փոխհատուցման գումարների գանձումը կիրականացվի համակարգված ձևով։  |
| **Ծրագրի ակնկալվող արդյունքները** | **Ծրագրի հիմնական արդյունքը այն ենթակառուցվածքն է՝ տեխնոպարկը, որը նախատեսվում է կառուցել ծրագրի շրջանակներում։** Ենթակառուցվածքի /տեխնոպարկի/ առկայության արդյունքում կունենանք հետևյալ արդյունքները՝* Համայնքային տեխնիկայի կենտրոնացված կառավարում և պահպանում,
* Պատշաճ պահպանման պայմանների ապահովում՝ դրանով իսկ մեքենամեխանիզմների շահագործման ժամկետների երկարաձգում,
* Սպասարկման և վերանորոգման գործընթացների օպտիմալացում,
* Տեխնիկական անվտանգության բարձրացում, պահեստամասերի և նյութերի կենտրոնացված կառավարում,
* Համայնքային բյուջեի արդյունավետ օգտագործում,
* Աշխատանքային գործընթացների կազմակերպում և համակարգում,
* Մասնագիտական զարգացման հնարավորություններ,
* Տեխնոպարկի ստեղծման արդյունքում կապահովվի նաև հանրային տրանսպորտի աշխատանքը,
* Աշխատակիցների աշխատանքային պայմանների բարելավում, ճաշարանի, լոգարանի, սանհանգույցի նախատեսում,
* Հակահրդեհային, տեսադիտարկման, տեսահսկման համակարգերի ապահովում,
* Քաղաքացիական պաշտպանության պաշտպանական շինության ապահովում։

Եվ ամենակարևոր արդյունքը, որին կհասնենք ծրագրի իրականացման արդյունքում, համայնքային ծառայությունների՝ պատճաշ որակով, համակարգված և ժամանակին իրականացումն է լինելու, ինչի շնորհիվ կբացառվեն բնակիչների դժգոհությունները և բողոքները։  |
| **Ծրագրի արդյունքների ապահովման նպատակով իրականացվող գործողություններն ու միջոցառումները** | Ծրագրի իրականացման նպատակով կատարվել են նախնական ուսումնասիրություններ և առանձնացվել է այն տարածքը, որտեղ կկառուցվի տեխնոպարկը՝ Կապան քաղաքի Գործարանային փողոցում համայնքային սեփականություն հանդիսացող տարածք է։ Նախագծանախահաշվային փաստաթղթերը պատվիրվել են 2024 թվականի հունիսի 03-ին՝ գործընկերների ֆինանսականա աջակցության միջոցների հաշվին։ Նախագծանախահաշվային փաստաթղթերը ներկա պահին գտնվում է փորձաքննության փուլում։Նորոգման աշխատանքների համար մրցույթի հայտարարում, արդյունքների ամփոփում, պայմանագրի կնքում: Շինարարության թույլտվության տրամադրում։ Աշխատանքների իրականացում և ֆինանսավորում՝Հողային աշխատանքների իրականացում և հիմքերի տեղադրում, Տեխնոպարկի կազմում ընդգրկվող շենքերի և շինությունների կառուցում,Պատերի և միջնապատերի կառուցում, Միջհարկային ծածկի և աստիճանների կառուցում, Տանիքային աշխատանքներ, Հարդարման աշխատանքներ, Դռների և պատուհանների տեղադրում, Ներքին և արտաքին ջրամատակարարման աշխատանքների իրականացում, Ներքին և արտաքին ջրահեռացման աշխատանքների իրականացում, Ներքին և արտաքին էլեկտրատեխնիկական աշխատանքների իրականացում, Ջեռուցման աշխատանքների իրականացում, Շենքերի և շինությունների շրջակայքի սալվածքի իրականացում և բարեկարգում, Տարածքում հենապատերի կառուցում, Հակահրդեհային անվտանգության համակարգի իրականացում, Քաղաքացիական պաշտպանության պաշտպանական շինության իրականացում, Հաշմանդամություն ունեցող անձանց համար մատչելի պայմանների ապահովում, Կանաչապատում, ծառատնկում, Ոռոգման համակարգի կառուցում,Գույքի և սարքավորումների տեղադրում։ Համաձայն տեխնիկական բնութագրի նախատեսվում է կառուցել հետևյալ շենք շինությունները՝ վարչական շենք, ծածկեր /կայանատեղիներ/, պահեստներ, տեխնիկական սպասարկման մասեր, խառատի արհեստանոց, եռակցման արհեստանոց, էլեկտրիկի արհեստանոց /մարտկոցի պահեստ/, անվադողերի մոնտաժման արհեստանոց, ավտոլվացման կետ, քաղաքացիական պաշտպանության պաշտպանական շինություն։ Վերահսկողություն, կատարված աշխատանքների ընդունում:Տեխնոպարկի շահագործում։  |
| **Ծրագրի շահառուները** | Ծրագրի իրականացման ուղղակի շահառու են հանդիսանալու Կապան համայնքի բոլոր բնակիչները, այդ թվում՝ ազդակիր բնակավայրերի բնակիչները, քանի որ ըստ ծրագրի տեխնոպարկում տեղակայված մեքենամեխանիզմները ծառայություններ կմատուցեն համայնքի բոլոր բնակավայրերում և ամբողջ բնակչությանը։ Նույն տրամաբանությամբ ծրագրի անուղղակի շահառուներ են հանդիսանալու զբոսաշրջիկները՝ ≈ 10 000 մարդ։  |
| **Ծրագրի հիմքերը** | Ծրագրով նախատեսված միջոցառման ուղղությունը՝ տեխնոպարկի հիմնումը, համապատասխանում է Հայաստանի Հանրապետության կառավարության 2022 թվականի սեպտեմբերի 1-ի N 1370-Ն որոշման հավելվածի 1-ին մասի 1)-ին կետի 1-ին ենթակետի <<ա>> պաբերությանը և 6)-րդ ենթակետի <<բ>> պարբերությանը։  |
| **Ծրագրի կատարման ժամկետները** | Սկիզբ՝ 01 հունիս 2025թ,Ավարտ՝ նախնական 01 սեպտեմբեր 2026թ։ Հայաստանի Հանրապետության կառավարության 2022 թվականի օգոստոսի 4-ի N 1198-Ն որոշման Հավելված N 1-ի 2-րդ կետով սահմանված ժամկետներում կներկայացվի ծրագրի տարեկան հաշվետվությունը։ |
| **Ծրագրի հնարավոր ռիսկերը** | Համայնքն ունի փորձ տարբեր շինարարական աշխատանքների իրականացման, այդ թվում՝ շենք-շինությունների կառուցման, քանի որ վերջին տարիներին սուբվենցիոն ծրագրերի շրջանակներում իրականացվել և իրականացվում են շենք-շինությունների կառուցման աշխատանքներ։ Վերոնշյալ ծրագրի ռիսկ կարող են լինել ֆորսմաժորային իրավիճակները, երբ անհաղթահարելի ուժի ազդեցությամբ հնարավոր չի լինի իրականացնել ծրագիրը։  |

**ԿԱՊԱՆ ՀԱՄԱՅՆՔԻ ՂԵԿԱՎԱՐ ԳԵՎՈՐԳ ՓԱՐՍՅԱՆ**